Elokuvaohjaaja kävi sunnuntai-iltana Arto Nybergin haastateltavana.

Häirintäkohun keskellä oleva elokuvaohjaaja ja professori Lauri Törhönen myönsi Arto Nybergin haastattelussa TV1:llä, että hän on käyttäytynyt harkitsemattomasti.

Yleisradio haastatteli aiemmin noin 20 naista, jotka kertoivat Törhösen häirinneen heitä seksuaalisesti. Naiset esiintyvät nimillä ja kertoivat kokemuksistaan yksityiskohtaisesti. Aikajana ulottuu 1980-luvulla 2000-luvulle.

Törhönen korosti, että tapaukseen liittyy monta asiaa ja ”harmaan sävyjä mustan ja valkoisen välillä”. Hänen mukaansa siihen ei ole yhtä vastausta, onko hän syyllistynyt naisten kertomiin tekoihin.

– Jos vastaan kyllä, niin se ei ole koko totuus. Jos vastaan ei, niin sekään ei ole koko totuus, väitteet väkisin annetuista kielisuudelmista tai seksiehdotuksista kiistänyt Törhönen sanoi.

– Minä olen varmasti temperamenttini ja ammattini vuoksi käyttäytynyt tyhmästi ja harkitsemattomasti. Varmaan myös tehnyt, sanonut ja katsonut sillä tavalla, että siitä on voinut häiriintyä, hän jatkoi.

– Outi Nyytäjähän toi halailu- ja pussailukulttuurin elokuva-alalle. Minä saatan spontaanina ihmisenä halata ihmistä – sillä tavalla kuin jääkiekkoilijat halaavat toisiaan, mutta siitä on aika pitkä matka kielareihin, joita en tiedä harrastaneeni.

Törhönen sanoi pyytäneensä anteeksi niiltä ihmisiltä, joita hän on häirinnyt. Hän toivoo, että se anteeksipyyntö otetaan vastaan.

– Minähän olen tietenkin valmis keskustelemaan kaikkien ihmisten kanssa tästä. Julkisuudessa on juttuja, joista tiedän 100-prosenttisen varmasti, etten ole ollut mukana.

– Siellä on ollut joku muu kuin minä.

Törhönen ei itse suunnittele oikeustoimia asiassa, mutta hän ei myöskään sulkenut sitä mahdollisuutta pois.

Jutun alussa olevalla videolla kerrotaan Lauri Törhösen urasta.